LUR wil Gauteng se paaie binne 6 maande herstel | Netwerk24
Deur Dennis Delport 10 April 2021 09:04
Jacob Mamabolo, Gautengse LUR vir paaie en vervoer, het Gautengers die versekering gegee dat hy alles in sy vermoë sal doen om te verseker dat die provinsie se paaie vinnig herstel word.
Hy het aan die TV-nuuskanaal eNCA gesê motoriste sal binne ses maande 'n beduidende verbetering op paaie sien. "Ons spanne sal in die week en oor naweke werk om slaggate in die provinsie se paaie te herstel," het Mamabolo gesê.
Hy sê die herstelwerk aan paaie sal Saterdag reeds begin wanneer die departement van paaie en vervoer se Smart Mobility Weekends-veldtog bekend gestel word.
Melitah Madiba, woordvoerder van die Gautengse departement van paaie en vervoer, het Vrydag in 'n verklaring gesê die veldtog word in samewerking met munisipaliteite aangepak. "Die doel is om die algehele toestand van Gauteng se paaie te verbeter. Dit is nie net beperk tot die herstel van slaggate nie, maar sluit ook in die herstel van verkeersligte en padtekens, asook om die gras te sny," sê sy. Daar sal ook in die week herstelwerk gedoen word.
Mamabolo sê aan eNCA daar is besluit om oor naweke te werk sodat die uitwerking op motoriste minimaal sal wees gedurende die week. "Ons wil die ontwrigting so min as moontlik hou op paaie, veral wanneer mense werk toe gaan en terug," sê hy.
Die veldtog sal Saterdag in Strijdompark in Johannesburg by die Quandrant-afrit naby die N1-snelweg en Malibongwe-rylaan begin.
Intussen het die DA Mamabolo se planne om paaie te herstel, verwelkom.
Fred Nel, DA-woordvoerder oor paaie en vervoer in Gauteng, sê egter hy is skepties oor Mamabolo se tydsraamwerk vir die herstelwerk. "Ons het al in die verlede gesien hoe kontrakteurs die proses kan vertraag. Dit is slegs wanneer die kontrakteurs hul kant bring dat die werk binne ses maande voltooi sal word. Ons hoop Mamabolo sal suksesvol wees in sy pogings om die paaie te herstel," sê hy.